ml en en en en en en en en en en ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml ml ml ml en ml ml ml en ml en en en en en en en en en en en en en en en en en en en en en en en en it ml ml en en
AG India News, pentecostal news malayalam articles, gmnewsonline, goodnewsweekly divyavartha
ആന്‍ഡമാന്‍ നിക്കോബാര്‍ഐലന്റിലേയ്ക്ക് ഞാന്‍ വരുവാന്‍ ഉണ്ടായ സാഹചര്യത്തെ കുറിച്ച് പറയുവാന്‍ ആഗ്രഹിക്കുകയാണ്. 2004-ല്‍ ഞാന്‍ ഒരു സ്വപ്നം കാണുവാന്‍ ഇടയായി. അതു ഇപ്രകാരം ആയിരുന്നു. ഒരു വ്യക്തി വന്ന് എന്നെ വിളിച്ചിട്ട്, വേഗം വരണം എന്തോ സംഭവിച്ചിരിക്കുന്നു, നിന്നെ അവിടെ അവര്‍ അന്വേഷിക്കുന്നു എന്നു പറഞ്ഞു. ഞാന്‍ പിന്നീട് കാണുന്ന കാഴ്ചയില്‍ വളരെ ആളുകള്‍ മരിച്ചു കിടക്കുന്നു. കടല്‍ തീരത്ത് കുഴി എടുത്ത് അനേകരെ വെള്ളത്തുണി പുതപ്പിച്ച് കുഴിച്ചിടുന്നു. കുഴിച്ചിടുന്നതിനു മുമ്പ് ഞാനും എന്റെ സീനിയര്‍ പാസ്റ്റര്‍ ആയ പാസ്റ്റര്‍ എം. എ വറുഗ്ഗീസും പോയി ഞങ്ങളുമായി ബന്ധപ്പെട്ട ആരെങ്കിലും ആ കൂട്ടത്തില്‍ ഉണ്ടോ എന്ന് നോക്കുകയും അവിടെയുള്ള ജനത്തെ സഹായിക്കാന്‍ കടന്നു പോകുകയും ചെയ്യുന്ന ഒരു സ്വപ്നം കണ്ടു.
ഈ സ്വപ്നത്തെ കുറിച്ച് ഞാന്‍ വളരെ ചിന്തിച്ചു. എന്നാല്‍ അതിന്റെ അര്‍ത്ഥം എനിക്കു മനസ്സിലായില്ല. ഇതിനെ കുറിച്ച് ഞാന്‍ പാസ്റ്ററുമായി സംസാരിച്ചു. എന്നാല്‍ രണ്ടു മാസം കഴിഞ്ഞ് ഒരു ഞായറാഴ്ച 2004- ഡിസംബര്‍ 26-ാം തീയതി ഞാന്‍ ചര്‍ച്ചില്‍ ഇരിക്കുമ്പോള്‍ എന്റെ ഒരു സുഹൃത്ത് വിളിച്ച്, സുനാമിയില്‍പ്പെട്ട് അനേകര്‍ മരിച്ചു ഒന്നു ടി. വി കാണുവാന്‍പറഞ്ഞു. ഞാന്‍ ടി. വി കണ്ടു. അന്ന്എനിക്കു പ്രത്യേകമായി ഒന്നും മനസ്സിലായില്ല. ഇങ്ങനെ സംഭവിച്ചല്ലോ എന്നോര്‍ത്തു ഒരു ദുഃഖം തോന്നി.അതിലുപരി ഒന്നും തോന്നിയില്ല. എന്നാല്‍ ഈ ടി. വി യില്‍ കണ്ട സംഭവം എന്റെ ഉള്ളില്‍ കിടന്നു. ഒരാഴ്ച കഴിയുന്നതിനു മുമ്പ് പത്രത്തില്‍ ഒരു ഫോട്ടോ കാണുവാന്‍ ഇടയായി. മരിച്ച വ്യക്തികളെ വെള്ളത്തുണി പുതപ്പിച്ച് കുഴിച്ചിടുന്ന ആ ഫോട്ടോ കണ്ടതോടെ രണ്ട് മാസം മുമ്പ് കണ്ട സ്വപ്നം എന്റെ മനസ്സില്‍ കടന്നു വരികയും ആ പത്രം ഞാന്‍ പാസ്റ്ററെ കാണിക്കുകയും ഈ സംഭവം ആണ് ഞാന്‍ കണ്ടത് എന്നു പറയുകയും ചെയ്തു.
അതിനു ശേഷം സുനാമിയില്‍പ്പെട്ടവര്‍ക്ക് വേണ്ടി അനേകര്‍ പ്രവര്‍ത്തിക്കുന്നത് ഞാന്‍ കാണുവാന്‍ ഇടയായി. എന്നാല്‍ ഈ സ്വപ്നം എന്തുകൊണ്ട് ദൈവം എന്നെ കാണിച്ചു എന്ന് എനിക്ക് അറിയില്ലായിരുന്നു. ഞാന്‍ ഈ സ്ഥലം ഏത് എന്നറിയുന്നതിനു മുമ്പ് തന്നെ ഇതിനെ കുറിച്ച് ചിന്തിച്ചു കൊണ്ടിരുന്നു.
കുറച്ചു നാളുകള്‍ക്കു ശേഷം സുനാമി റിലീഫ് വര്‍ക്കിനു വേണ്ടി അന്‍ഡമാനിലേക്ക് പോകുവാന്‍ ദൈവം എനിക്കൊരു അവസരം തന്നു. അങ്ങനെ യാദൃശ്ചികമായി അന്‍ഡമാനിലേയ്ക്കു വരുവാന്‍ ഇടയായി. എ. ജി ഒര്‍ഗനൈസേഷന്റെ കൂടെയും ബെഥേല്‍ എ. ജി ചര്‍ച്ചിന്റെ കൂടെയും അന്‍ഡമാനില്‍ പ്രവര്‍ത്തിക്കാന്‍ അവസരം ലഭിച്ചു. അന്ന് അഡ്‌ബേ എന്നു പറയുന്ന ദ്വീപില്‍ പോയി സുനാമി റിലീഫ് വര്‍ക്ക് ചെയ്തതിനു ശേഷം തിരിച്ചു മടങ്ങി പോയി.
അതിനു ശേഷം ഞാന്‍ ദൈവ സന്നിധിയില്‍ ഇരുന്നു പ്രാര്‍ത്ഥിക്കുവാന്‍ തുടങ്ങി. ദൈവത്തിന് എന്നെ കുറിച്ചുള്ള ആഗ്രഹം എന്താണ് ? എന്തെങ്കിലും ദൈവീക പദ്ധതികള്‍ ഉണ്ടെങ്കില്‍ വെളിപ്പെടുത്തി തരണേ എന്ന് അനേക മാസങ്ങളോളം എന്റെ പ്രാര്‍ത്ഥനയില്‍ പ്രാര്‍ത്ഥിച്ചു കൊണ്ടിരുന്നു.
ഒരു ദിവസം രാത്രിയില്‍ ഞാന്‍ ഉറങ്ങാന്‍ കിടന്നപ്പോള്‍ എന്റെ ഉള്ളില്‍ അന്‍ഡമാന്‍ നിക്കോബാര്‍ എന്നശബ്ദം ഒരു വിസ്‌ഫോടനം പോലെ ഉണ്ടായി.ഞാന്‍ വേഗത്തില്‍ എഴുന്നേറ്റ് ഇരുന്ന് പ്രാര്‍ത്ഥിക്കാന്‍ തുടങ്ങി. പിന്നെ ഞാന്‍ അറിയാതെ കരയുവാന്‍ തുടങ്ങി. എന്നാല്‍ എന്തിനാണ് കരയുന്നത് എന്നെനിക്കു മനസ്സിലായില്ല. കുറെ സമയം പ്രാര്‍ത്ഥിക്കുകയും കരയുകയും ചെയ്തു.
പിന്നീടുള്ള ദിവസങ്ങളില്‍ രാത്രിയാകുമ്പോള്‍ എനിക്കുറങ്ങുവാന്‍ സാധിക്കാതെ ‘അന്‍ഡമാന്‍ നിക്കോബാര്‍ ദ്വീപിനു വേണ്ടി പ്രാര്‍ത്ഥിക്കുക’ എന്ന വാചകം എന്റെ കാതുകളില്‍ മുഴങ്ങിക്കൊണ്ടിരുന്നു. ഞാന്‍ കുറെ നാളുകള്‍ ഈ വിഷയത്തിനു വേണ്ടി പ്രര്‍ത്ഥിച്ചു. പ്രാര്‍ത്ഥിക്കുമ്പോള്‍ ഞാന്‍ എന്തിനു വേണ്ടിയാണ് പ്രാര്‍ത്ഥിക്കുന്നത് എന്ന് മനസ്സില്ലായില്ല. എന്റെ ബന്ധുക്കളോ കൂട്ടുകാരോ ആരും അവിടെ ഇല്ല. ഒരു പ്രാവശ്യം ഞാന്‍ അവിടെ പോയി എന്നല്ലാതെ ആരുമായി എനിക്കൊരു ബന്ധവുമില്ല. എന്നാല്‍ എന്റെ ഉള്ളില്‍ ഇതിനെ കുറിച്ച് വലിയ ഒരു ഭാരം!! ഇത് മറ്റുള്ള ആരോടെങ്കിലും പറയാം എന്നു വിചാരിക്കുമ്പോള്‍എന്റെ ഉള്ളില്‍ ആരോ വിലക്കുന്നതുപോലെ!!
ഇത് ഇപ്പോള്‍ ആരോടും പറയരുത്, പറഞ്ഞാല്‍ വേണ്ട രീതിയില്‍ ഇതിനു വേണ്ടി പ്രതികരിക്കുകയില്ല എന്ന് എന്റെ മനസ്സില്‍ വന്നു. കുറച്ചു നാള്‍ കഴിഞ്ഞപ്പോള്‍ ഒരു വ്യക്തിയോട് പറയുവാന്‍ എന്റെ ഉള്ളില്‍ പ്രചോദനം ലഭിച്ചു. ഇങ്ങനെ അന്‍ഡമാന്‍ എന്ന ഒരു ശബ്ദം കേട്ടിട്ടുണ്ടെങ്കില്‍ ആ സ്ഥലത്തു പോയിരുന്ന് പ്രാര്‍ത്ഥിക്കുമ്പോള്‍ മാത്രമേ അടുത്ത കാര്യം വെളിപ്പെടുകയുള്ളൂ എന്ന് ആ ദൈവദാസന്‍ എന്നോട് പറഞ്ഞു.
ദൈവം പറഞ്ഞതു കൊണ്ട് എന്തായാലും ഞാന്‍ അവിടെ പോകുമെന്ന് എന്റെ ഹൃദയത്തില്‍ ഉറച്ച തീരുമാനം എടുത്തു. പക്ഷെ എങ്ങനെ പോകുമെന്നോ എവിടെ താമസിക്കുമെന്നോ ഒന്നും എനിക്കറിയില്ല. ഓരാഴ്ച കഴിയുന്നതിനോടകം ഞാന്‍ ഇത് എന്റെ ഒരു സ്‌നേഹിതനോട് പറഞ്ഞപ്പോള്‍ ആ വ്യക്തി എനിക്ക് ഫ്‌ളൈറ്റ് റ്റിക്കറ്റ് എടുത്തു തരുവാന്‍ ഇടയായി. അതിനുശേഷം ഇവിടെ താമസിക്കുവാനുള്ള ഓരോ വഴികളും ദൈവം ഞാന്‍ പ്രതീക്ഷിക്കാത്ത വ്യക്തികളിലുടെ ചെയ്തുതരുവാന്‍ ഇടയായി.
2007 ലോ 2008 ലോ ഞാന്‍ വീണ്ടും ഇവിടെ വരുവാന്‍ ഇടയായി. അന്‍ഡമാനില്‍ വന്നതിനു ശേഷം ഞാന്‍ ഒരു ഹോട്ടലില്‍ വന്ന് അവിടെ ഇരുന്നു പ്രാര്‍ത്ഥിക്കുകയായിരുന്നു. കര്‍ത്താവേ അങ്ങ് എന്നോട് അന്‍ഡമാന്‍ എന്നു പറഞ്ഞു ഞാന്‍ ഇവിടെ വന്നു. എനിക്കിവിടെ ആരെയും പരിചയം ഇല്ല. ഞാന്‍ ഈ അന്‍ഡമാന്‍ ദ്വീപിനു വേണ്ടി പ്രാര്‍ത്ഥിക്കുകയാണ്. ഉപവാസത്തോടും പ്രാര്‍ത്ഥനയോടും ഞാന്‍ അവിടെ ഇരുന്നു.
നാലോ അഞ്ചോ ദിവസങ്ങള്‍ കഴിഞ്ഞപ്പോള്‍ ദൈവം എന്നോടു പറഞ്ഞു ഈ സ്ഥലത്ത് ആദ്യം അയച്ച സുനാമി, മുന്നറിയിപ്പ് ആണെന്നും ഈ സ്ഥലത്തിന്റെ പാപം അത്ര കഠിനമാണെന്നും അവര്‍ ദൈവത്തിന്റെ വഴികളെയും ദൈവ ശബ്ദത്തെയും വിട്ട് തിരിഞ്ഞ് അവരുടെ വഴികളിലും വിഗ്രഹ വഴികളിലും തിരിഞ്ഞു എന്നും,അവര്‍ക്ക് ദൈവ ശബ്ദം കേള്‍ക്കുവാന്‍ കഴിയുന്നില്ല എന്നും ഇവര്‍ മാനസാന്തരപ്പെട്ടില്ല എങ്കില്‍ അവര്‍ അനുഭവിക്കുവാന്‍ പോകുന്ന പ്രശ്‌നങ്ങള്‍ അതികഠിനമാകുമെന്നും മാനസാന്തരപ്പെട്ട് ഒരുമിച്ച് ഇവര്‍ ദൈവസന്നിധിയില്‍ കരയുമെങ്കില്‍ ഈ പട്ടണത്തിന്മേല്‍ ദൈവം ഉണര്‍വ്വയക്കുമെന്നും ദൈവപ്രവര്‍ത്തികള്‍ക്കു വേണ്ടി ദൈവം ഈ പട്ടണത്തെ ഒരുക്കുമെന്നും ശബ്ദം കേള്‍ക്കുവാന്‍ ഇടയായി.
ഞാന്‍ ഇവിടെ വരുന്ന സന്ദര്‍ഭത്തില്‍ പലതരത്തിലുള്ള ചിന്തകളും ആകുലതകളും ഉണ്ടായിരുന്നു. അപ്പോള്‍ ദൈവം എന്നോടു പറഞ്ഞു നിന്നെ ഞാനാണ് അയച്ചത് ഞാന്‍ നിനക്കു വേണ്ടി സംസാരിക്കും. നീ നിന്നെ കുറിച്ച് മറ്റാരോടും പറയേണ്ടതില്ല. നീ ഇവിടെ പ്രാര്‍ത്ഥിക്കുവാന്‍ വേണ്ടി വന്നതാണ്. എന്ന ആ ശബ്ദം മാതമേ എനിക്കു കേള്‍ക്കുവാന്‍ സാധിച്ചുള്ളൂ.ഞാന്‍ അതുകൊണ്ട് എന്റെ കാര്യങ്ങള്‍ പറയാതെ ദൈവ ശബ്ദത്തെ അനുസരിക്കുവാന്‍ തുടങ്ങി.
എന്നെ ഇവിടെ ഹോട്ടലില്‍ കൊണ്ടുവന്നാക്കിയത് ഒരു ദൈവദാസനാണ്. ആ ദൈവദാസന്റെ നമ്പര്‍ മറ്റൊരു ദൈവദാസന്‍ നോര്‍ത്ത് ഇന്ത്യയില്‍ നിന്ന് എനിക്കു നല്‍കിയതാണ്. ആ ദൈവ ദാസന് എന്നെ പരിചയമില്ലായിരുന്നു. അദ്ദേഹം എന്നെ എയര്‍പോര്‍ട്ടില്‍ വന്നു കൂട്ടിക്കൊണ്ടു ഒരു ഹോട്ടലില്‍ ആക്കി.
ആ ദൈവ ദാസന്‍ കടന്നു ചെന്ന് മറ്റു ദൈവ ദാസന്മാരോട്അവരുടെ പാസ്റ്റേഴ്‌സ് മീറ്റിംഗില്‍ പറഞ്ഞു ബാംഗ്ലൂരില്‍ നിന്ന് ഒരു ദൈവദാസന്‍ ഇവിടെ പ്രാര്‍ത്ഥിക്കുവാന്‍ കടന്നു വന്നിട്ടുണ്ട്. അന്‍ഡമാനു വേണ്ടി പ്രാര്‍ത്ഥിക്കുവാന്‍ എന്നു പറഞ്ഞാണ് വന്നിരിക്കുന്നത്. നമുക്കദ്ദേഹത്തെ പോയി ഒന്നു കാണാം എന്നു പറഞ്ഞു. ഇത് കേട്ട് ഈ ദൈവദാസന്മാര്‍ എല്ലാവരും കൂടെ എന്റെ മുറിയില്‍ വന്നു എന്നോടു എന്തിനാണ് ഇവിടെ വന്നത് എന്നിങ്ങനെ പല കാര്യങ്ങള്‍ ചോദിച്ചു. ഞാന്‍ ഇവിടെ എന്തിനാണ് വന്നതെന്ന് അവരോടു പറഞ്ഞു.
അതിനു ശേഷംഅവര്‍ എന്നോട് പറഞ്ഞു ഇവിടെ ഒരു പാസ്റ്റേഴ്‌സ് മീറ്റിംഗ് ഉണ്ട് ആ മീറ്റിംഗില്‍ വന്ന് താങ്കള്‍ ആന്‍ഡമാനില്‍ വന്ന ഉദ്ദേശം എന്താണെന്ന് പറയാന്‍ കഴിയുമോ എന്ന് ചോദിച്ചു. വന്നു പറയാം എന്നു ഞാന്‍ പറയുകയും, മറ്റൊരു ദൈവദാസന്‍ വന്നു എന്നെ അവിടേയ്ക്കു കൊണ്ടുപോകുകയും ചെയ്തു.
ഞാന്‍ ആ പാസ്റ്റേഴ്‌സ് മീറ്റിംഗില്‍ കടന്ന് ചെന്ന് ദൈവം എനിക്ക് നല്‍കിയ വെളിപ്പാടുകളും ദര്‍ശനങ്ങളും അവരുമായി പങ്കുവയ്ക്കുകയും ചെയ്തു. ഞാന്‍ അവരുമായി വെളിപ്പാടുകള്‍ പങ്കുവയ്ക്കുമ്പോള്‍ തന്നെ ദൈവസാന്നിദ്ധ്യം ശക്തമായി ഇറങ്ങുകയും ആ മീറ്റിംഗില്‍ പങ്കെടുത്ത വ്യക്തികള്‍ തമ്മില്‍ കെട്ടിപ്പിടിച്ച് കരയുകയും അനുതാപം ഉണ്ടാകുകയും അവരുടെ ഇടയിലുള്ള ചിലരുടെ രോഗങ്ങള്‍ വെളിപ്പെടുത്തുകയും ചെയ്തു. അന്ന് വളരെ സമയം ദൈവസന്നിധിയില്‍ ഇരുന്ന് കരയുകയും ദൈവസാന്നിധ്യം അനുഭവിക്കുകയുയും ചെയ്തു. അന്ന് കര്‍ത്താവ് എന്നോടു പറഞ്ഞു ഞാനാണ് നിന്നെ ഇവിടെ അയച്ചത.്ഞാന്‍ നിനക്കു വേണ്ടി സംസാരിക്കും. അത് എനിക്ക് വലിയ ഒരു പാഠമായിരുന്നു.
ദൈവം പറയുന്ന വാക്കുകള്‍ അനുസരിച്ച് മിണ്ടാതിരുന്നാല്‍ആരും അറിയാതെ ആരും പറയാത്തിടത്ത് ദൈവം പ്രവര്‍ത്തിക്കും. ദൈവത്തിന്റെ പ്രവര്‍ത്തികള്‍, ദൈവത്തിന്റെ രീതികള്‍ എങ്ങനെ ആണെന്നും എനിക്ക് ഒരിക്കലും മനസ്സിലാകുന്നില്ലെങ്കിലും ദൈവത്തിന്റെ പ്രവര്‍ത്തികള്‍ ഇന്നും മാറി പോയിട്ടില്ല. ദൈവം ഇന്നും പ്രവര്‍ത്തിക്കുന്ന ദൈവമാണ്. നമുക്ക് ദൈവത്തിന്റെ വാക്കുകള്‍ അനുസരിക്കാം.
അതിനുശേഷം ആന്‍ഡമാനെക്കുറിച്ചുള്ള കുറെ കാര്യങ്ങള്‍ ദൈവം എന്നോടു സംസാരിക്കുകയും പിന്നീട് അവിടെ നടന്ന മീറ്റിംഗുകളില്‍ അതെല്ലാം ഞാന്‍ കടന്നു ചെന്നു പറയുകയും ചെയ്തു. ഇങ്ങനെയാണ് ഞാന്‍ ആന്‍ഡമാനിലേയ്ക്കു വരുവാനുണ്ടായ സാഹചര്യങ്ങള്‍.
അതിനുശേഷം ഞാന്‍ ബാംഗ്ലൂരിലേയ്ക്ക് തിരിച്ചു പോയി.ഞാന്‍ പിന്നീട് എന്റെ ജോലിക്കാര്യങ്ങളില്‍ ഇടപ്പെട്ടുകൊണ്ടിരിക്കുമ്പോള്‍ എന്നെ ആദ്യം സഹായിച്ച ദൈവദാസന്‍ എന്നോടു പറഞ്ഞു നിന്നോടു ദൈവം ആന്‍ഡമാനെ കുറിച്ച് ഇടപ്പെട്ടിട്ടുണ്ടെങ്കില്‍ ഒരു പദ്ധതിയ്ക്കു വേണ്ടി മാത്രം ആയിരിക്കില്ല. ആ ദേശത്തിന്റെ മേല്‍ ഒരു ചുമതല ദൈവം ദൈവദാസന്റെ കയ്യില്‍ തന്നിട്ടുണ്ട്. ഒരിക്കല്‍ പോയി പ്രാര്‍ത്ഥിച്ചതുകൊണ്ട് വിട്ടുകളയരുത്, വീണ്ടും പ്രാര്‍ത്ഥിക്കുക എന്നു പറയുന്നു. ഞാന്‍ അതു കേട്ടപ്പോള്‍ വീണ്ടും പോയിരുന്നു പ്രാര്‍ത്ഥിക്കുവാന്‍ തുടങ്ങി. ദൈവം വീണ്ടും കൂറെ കാര്യങ്ങള്‍ പറഞ്ഞു തുടങ്ങി.
അവിടെ നടത്താനുള്ള മീറ്റിംഗിനെ കുറിച്ചും ക്യാമ്പുകളെ കുറിച്ചും ദൈവം ഇടപ്പെടുവാന്‍ തുടങ്ങി. അന്ന് ദൈവം എന്റെ ചിന്തയില്‍ കൊണ്ടുവന്ന പലകാര്യങ്ങള്‍ അതിനുശേഷം ആന്‍ഡമാനില്‍ വന്ന് മീറ്റിംഗുകള്‍ നടത്തുവാനും ആന്‍ഡമാനു വേണ്ടി പ്രാര്‍ത്ഥിക്കുവാനും ദൈവത്തിന് ആന്‍ഡമാനെക്കുറിച്ചുള്ള ആവശ്യങ്ങള്‍ പറയുവാനും ദൈവത്തിങ്കലേയ്ക്കു തിരിയുവാനും ദൈവത്തോടു അടുത്തു ചേരുവാന്‍ പറയുവാനും അവസരം തന്നു. അന്നു മുതല്‍ ഞാന്‍ പല പ്രാവശ്യം പ്രാര്‍ത്ഥനയ്ക്കിരിക്കുമ്പോള്‍ ആന്‍ഡമാനിനു വേണ്ടി പ്രാര്‍ത്ഥിക്കുവാന്‍ പറയുമ്പോള്‍ ഇവിടെ വന്നിരുന്നു പ്രാര്‍ത്ഥിക്കുകയും ചെയ്തിട്ടുണ്ട്. അങ്ങനെ വന്നു പ്രാര്‍ത്ഥിക്കുമ്പോള്‍ അനേക ആത്മാക്കള്‍ വിടുവിക്കപ്പെടുന്നതും അവര്‍ സഭയുമായി ചേരുന്നതു കാണുവാനും കര്‍ത്താവ് എന്നെ സഹായിച്ചു.
ഒരു പ്രാവശ്യം ഇവിടെ വന്നപ്പോള്‍ മറ്റൊരു മലയാളിയായ കുടുംബത്തിന്റെ അടുക്കല്‍ എന്നെ കൊണ്ടുപോയി. ആ ഭവനത്തില്‍ ഞാന്‍ ചെന്നു പ്രാര്‍ത്ഥിക്കുന്ന സന്ദര്‍ഭത്തില്‍ ശക്തമേറിയ ദൈവ സാന്നിദ്ധ്യം ഇറങ്ങുകയും ആ ഭവനത്തിലുള്ളവരുടെ മേല്‍ ദൈവസാന്നിദ്ധ്യം വ്യാപരിക്കുകയും ചെയ്തു. അവര്‍ കര്‍ത്താവിനു വേണ്ടി അവരുടെ ജീവിതം സമര്‍പ്പിക്കുന്നതു കാണുവാന്‍ ഇടയായി.ആ വീട്ടില്‍ ഉണ്ടായിരുന്ന വേലക്കാരിയുടെ ശരീരത്തില്‍ നിന്ന്, ആ ഭവനത്തെ വര്‍ഷങ്ങളായി ശല്യപ്പെടുത്തികൊണ്ടിരുന്ന ഒരു അശുദ്ധാത്മാവ് വിട്ടുപോയി. ആ വീടിന്റെ അന്തരീഷം തന്നെ മാറുവാനും ആ ഭവനത്തിനകത്ത് വലിയൊരു അനുഗ്രഹത്തിന്റെ വാതില്‍ തുറക്കുവാനും ഇടയായി.
അന്ന് അവിടെ തുടങ്ങിയ മീറ്റിംഗ് എല്ലാ ഞായറാഴ്ചയും മുടങ്ങാതെ നടക്കുവാന്‍ തുടങ്ങി. അവിടെ പുതിയ ആത്മാക്കള്‍ വരുവാന്‍ തുടങ്ങി. അന്ന് അവിടെ തുടങ്ങിയ ആ ചെറിയ മീറ്റിംഗ് സഭാരാധനയായി മാറി. Blessing Church എന്ന പേരിൽ  YMCA യില്‍ പോര്‍ട്ട് ബ്ലെയറില്‍ നടന്നു വരുന്ന ചര്‍ച്ച് ആ വീട്ടില്‍ നിന്ന് ആരംഭിച്ച സഭയാണ്.
അതിനു ശേഷം ജപ്പാനിലെ സുനാമി അടിക്കുന്നതിനു മുന്‍പ് ഞാന്‍ രാത്രിയില്‍ സ്വപ്നം കണ്ടു. സുനാമി അടിച്ചു വരുന്നത് ഞാന്‍ കണ്ടു. ഏതു സ്ഥലത്താണ് ഇതെന്നെനിക്ക് അറിയില്ലായിരുന്നു. ഞാന്‍ ഇത് എന്റെ ചര്‍ച്ചില്‍ പറയുകയും പ്രാര്‍ത്ഥിക്കുകയും ചെയ്തു. അന്ന് ഞാന്‍ പ്രാര്‍ത്ഥിച്ചത് ആന്‍ഡമാനുവേണ്ടിയാണ്. രണ്ട് ദിവസം കഴിഞ്ഞപ്പോള്‍ ജപ്പാനില്‍ സുനാമി അടിച്ചു. പല രാജ്യങ്ങളിലേയ്ക്കും ഇതിന്റെ warning ഉണ്ടെങ്കിലും ആന്‍ഡമാനില്‍ യാതൊരു അനര്‍ത്ഥവും വരാതെ ദൈവം സൂക്ഷിച്ചു.
അതിനു ശേഷം ഏകദേശം ജൂണ്‍ മാസം 18-ാം തിയതി സൂപ്പര്‍ മൂണിന്റെ ദിവസം അനേക സ്ഥലങ്ങളില്‍ high tide ഉണ്ടാകുകയും സുനാമിയുടെ warning ഉണ്ടാകുകയും ചെയ്തപ്പോള്‍ ആ സമയത്ത് ആന്‍ഡമാനു വേണ്ടി പ്രാര്‍ത്ഥിക്കുവാന്‍ ദൈവം എന്നെ ഇവിടെ കൊണ്ടു വന്നു. ഞാന്‍ ഈ സഥലത്തു വന്നിരുന്നു ഒരു ബീച്ചില്‍ ഇരുന്നു പ്രാര്‍ത്ഥിക്കുകയായിരുന്നു. ദൈവമേ ഈ സ്ഥലത്തോട് ക്ഷമിക്കണമേ. ഈ സ്ഥലത്തിലെ ആത്മാക്കള്‍ക്കു വേണ്ടി ഞാന്‍ പ്രാര്‍ത്ഥിക്കുകയാണ്. ഈ സ്ഥലത്തിലെ ജനത്തോടു ക്ഷമിക്കണമേ എന്നു പറഞ്ഞ്കുറേ സമയം പ്രാര്‍ത്ഥിക്കുവാന്‍ ഇടയായി. യാതൊരു അനര്‍ത്ഥവും വരുത്താതെ ദൈവം സൂക്ഷിച്ചു. അബ്രഹാമിന്റെ ദൈവം ഇന്നും ജീവിക്കുന്നു. അബ്രഹാമിന്റെ ദൈവം ഇന്നും മാറാത്തവനാണ്. നമ്മുടേയും പ്രാര്‍ത്ഥന കേള്‍ക്കുന്ന ദൈവമാണ്.
അതിനുശേശം 2015 ഒക്ടോബര്‍ മാസം വീണ്ടും ഞാന്‍ സ്വപ്നം കണ്ടു. ആന്‍ഡമാനില്‍ കടലിലെ വെള്ളം ശക്തമായി ഇരച്ചു കയറി വരുന്നു. ഞാന്‍ ഇവിടെയുള്ള ദൈവദാസന്മാരോട് അപേക്ഷിക്കുകയാണ് വെള്ളം കയറി വരുന്നു നിങ്ങള്‍ ദൈവ സന്നിധിയില്‍ പ്രാര്‍ത്ഥിച്ചാല്‍ ഈ വെള്ളം മാറി പോകും. നിങ്ങള്‍ പട്ടണത്തിനു വേണ്ടി ഒന്നു പ്രാര്‍ത്ഥിച്ചാല്‍ ഒന്നു കരഞ്ഞാല്‍ ഈ സ്ഥലത്തു കയറി വരുന്ന വെള്ളം മാറി പോകും. എന്റെ അകത്ത് അങ്ങനെ ഒരു ബോദ്ധ്യം ദൈവം തന്നു. സ്വപ്നം കണ്ടു എഴുന്നേറ്റു കര്‍ത്താവിനോടു പറഞ്ഞു കര്‍ത്താവേ, ഞാന്‍ ആന്‍ഡമാനില്‍ പോയി ഈ വിഷയം പറയാം. അന്ന് രാവിലെ എഴുന്നേറ്റ് ഇവിടെയുള്ളവര്‍ക്ക് മെസ്സേജ് അയച്ചു. ഇങ്ങനെ ഒരു സ്വപ്നം ഞാന്‍ കണ്ടുനിങ്ങള്‍ പ്രാര്‍ത്ഥിക്കുക. ഞാന്‍ ദൈവത്തോടു പറഞ്ഞു ദൈവമേ ഞാന്‍ ഇവിടെ വന്ന് ഇവിടെയുളള ദൈവദാസന്മാരോട് ഇതു പറയാം. ഞങ്ങള്‍ ഒരുമിച്ച് പ്രാര്‍ത്ഥിക്കാം. ദൈവം ഒരു വിടുതല്‍ അയയ്ക്കേണമേ എന്നു പറഞ്ഞ് ദൈവസന്നിധിയില്‍ പ്രാര്‍ത്ഥിച്ചു.
അതിനുശേഷം നോര്‍ത്ത് ഇന്ത്യയില്‍ നിന്ന് മീറ്റിംഗ് കഴിഞ്ഞ് ഞാന്‍ മടങ്ങി വരുമ്പോള്‍ ബസ്സില്‍ ഇരുന്ന് ഒരു സ്വപ്നം കണ്ടു. മറ്റൊരു ദൈവദാസനെ കൂടെ ഈ മിറ്റിംഗിന് വേണ്ടി വിളിക്കണമെന്ന്. ആ ദൈവദാസന്‍ എന്റെ കൂടെ ശുശ്രൂഷിക്കുന്ന ഒരു സ്വപ്നവും രാത്രി ബസ്സില്‍ ഇരിക്കുമ്പോള്‍ കര്‍ത്താവ് എനിക്കു തന്നു. പാസ്റ്റര്‍ ബെന്നി വര്‍ഗ്ഗീസ്സ് എന്റെ കൂടെ ശുശ്രൂഷിക്കുന്നതായും ആ ദൈവദാസനെ ഇവിടെ വിളിക്കണം എന്നും കര്‍ത്താവ് രാത്രിയില്‍ എന്നോടു സംസാരിക്കുവാന്‍ ഇടയായി. ഞാന്‍ അന്നു തന്നെ ആ ദൈവദാസനെ വിളിച്ചുആ ദൈവദാസനുമായി എന്റെ ദര്‍ശനം ആദ്യംമുതലുള്ളത് പങ്കു വച്ചു. ആ ദൈവദാസന്‍ ഇപ്രകാരം പറഞ്ഞു തന്നോടും ഇപ്രകാരം ഒരു ദൂതുണ്ട് ദ്വീപുകളിലേയ്ക്കു കര്‍ത്താവ് അയയ്ക്കും ദ്വീപുകള്‍ ഒരുങ്ങിയിരിക്കുന്നു എന്നു ഒരു ആലോചനയുണ്ട്. ഞങ്ങള്‍ ഇരുവരും ഒരുമിച്ചിരുന്നു പ്രാര്‍ത്ഥിച്ചു.
2016 ജനുവരിയില്‍ ഞാന്‍ ഇവിടെ വരുവാനും മീറ്റിംഗ് ക്രമീമകരിക്കുവാനും കര്‍ത്താവ് സഹായിച്ചു. അതിനുശേഷം പാസ്റ്റര്‍ ബെന്നി വര്‍ഗ്ഗീസ് മംഗലാപുരത്തു നിന്ന് ഇവിടെ വരികയും ഞങ്ങള്‍ ഫെബ്രുവരി 12, 13 ദിവസങ്ങളില്‍ നടത്തിയ പാസ്റ്റേഴ്‌സ് മീറ്റിംഗില്‍ ഞങ്ങള്‍ ഒരുമിച്ച് ശുശ്രൂഷിച്ചു. ദൈവം ഒരു വ്യക്തിയെ അയയ്ക്കുമ്പോള്‍ ദൈവീക നിയോഗത്തിന്റെ ശക്തിയും അധികാരവും എത്രമാത്രമാണെന്ന് എനിക്ക് അന്ന് മനസ്സിലാക്കുവാന്‍ ഇടയായി. ആ ദൈവദാസന്‍ ഇവിടെ വരുന്നതിനു മുന്‍പ് തന്നെ അദ്ദേഹത്തോട് കര്‍ത്താവ് സംസാരിച്ചു. ഈ മണ്ണിന്റെ മുകളില്‍ അനേക വര്‍ഷങ്ങളായി അനേകരുടെ രക്തം വീണത് കട്ട പിടിച്ച് കറുത്ത്കിടക്കുന്ന ഒരു കാഴ്ച ഈ ദൈവദാസന്‍ കാണുവാന്ന് ഇടയായി. ഈ മണ്ണില്‍ കാല്‍ചവിട്ടി ദൈവത്തോട് ക്ഷമ പറയുക എന്നൊരു ശബ്ദം താന്‍ കേള്‍ക്കുകയും താന്‍ പ്രാര്‍ത്ഥിക്കുകയും ചെയ്തു.
ഈ മണ്ണില്‍ അനേകരുടെ രക്തം വീണതാണ്. ആന്‍ഡമാന്‍ ദ്വീപ് എന്നു പറയുന്നത് ചരിത്ര പ്രധാനമായ ഒരു സ്ഥലമാണ്. അനേക സ്വാതന്ത്ര്യ സമര സേനാനികളെ മാതൃരാജ്യമായ ഇന്ത്യയില്‍ നിന്ന് ബ്രിട്ടീഷുകാര്‍ ഇവിടെ കൊണ്ടു വരികയും അവരുടെ ജീവിതവും കുടുംബവും സകലവും കഴിഞ്ഞ് ഇവിടെ തന്നെ അവര്‍ അസ്തമിക്കുകയും ഇവിടെ ഉണ്ടായിരുന്ന വ്യക്തികള്‍ പീഡിപ്പിക്കപ്പെടുകയും അവരുടെ രക്തം വീഴുകയും അവര്‍ ഇവിടെ തകര്‍ക്കപ്പെടുകയും ചെയ്തു. അവരുടെ രക്തവും വികാരങ്ങളും രോഷവും സകലവും ഈ മണ്ണില്‍ കിടന്ന് നിലവിളിക്കുകയാണ്. അത് വര്‍ഷങ്ങളായി നടന്നതു കൊണ്ട് ഇന്ന് ഇവിടെ ജീവിക്കുന്ന ജനത്തിന് ആ തരത്തിലുള്ള സാമൂഹിക പ്രശ്‌നങ്ങളും ആ ജനത്തിന്റെമേല്‍ പൈശാചിക ശക്തികളും വരുവാനുള്ള കാരണങ്ങള്‍ ദൈവം മനസ്സിലാക്കി തരികയുംഅതു നിമിത്തം ഇവിടെ ഉണ്ടാകുന്ന സകല പ്രശ്‌നങ്ങള്‍ക്കും മൂല കാരണം ഈ മണ്ണില്‍ വര്‍ഷങ്ങള്‍ക്കു മുമ്പ് വീണ രക്തമാണെന്നും ഇവിടെ കാല്‍ ചവിട്ടി ഈ ദേശത്തിനു വേണ്ടി പ്രാര്‍ത്ഥിക്കുകയും ദൈവദാസന്മാര്‍ ഒരു മനസ്സോടെ ഐക്യതയോടെ പ്രാര്‍ത്ഥിക്കുമ്പോള്‍ വലിയൊരു ആത്മശക്തി വ്യാപരിക്കുന്നതും കാണുവാന്‍ ഇടയായി.
പിന്നീട് ചര്‍ച്ചുകളില്‍ നടന്ന മീറ്റിംഗുകളില്‍ ഇന്നുവരെ കാണാത്ത അളവില്‍ ആത്മസാന്നിദ്ധ്യം ഇറങ്ങി വരുന്നതും ജനം ആത്മാവില്‍ മണിക്കൂറുകള്‍ ദൈവത്തെ ആരാധിക്കുന്നതും ദൈവവചനത്തോടും പരിശുദ്ധാത്മാവിനോടും ദാഹം ജനത്തിനുണ്ടാകുകയും ജനം ദൈവവചനത്തിനു വേണ്ടി ഓടി വരുന്നതു കാണുവാനും പല ചര്‍ച്ചുകള്‍ ഒരുമിച്ചു വരുന്നതു കാണുവാനും കര്‍ത്താവ് ഞങ്ങളെ സഹായിച്ചു. ദൈവം ഒരു വ്യക്തിയെ നിയോഗത്തോടെ അയച്ചാല്‍ ദൈവത്തിന്റെ പ്രവര്‍ത്തികള്‍ അഗോചരമാണ്!!
എനിക്കൊരു കാര്യം മനസ്സിലാകുന്നു. ഈ സഥലത്ത് ദൈവം ശക്തമായ ഉണര്‍വ്വ് അയക്കും. ഇന്നുള്ള സഭകളില്‍ ഇരിക്കാന്‍ കഴിയാത്തതുപ്പോലെ ജനം കൂട്ടമായി സഭകളില്‍ നിറയും. സഭകള്‍ നിറഞ്ഞ് കഴിയുമ്പോള്‍ ജനങ്ങള്‍ വന്ന് നിന്ന് ദൈവത്തെ ആരാധിക്കുന്ന ഒരു സമയത്തേയ്ക്ക് ദൈവം സഭകളെ കൊണ്ടുവരുവാന്‍ പോകുകയാണ്. ദൈവം ആ ആലോചന നിവര്‍ത്തിക്കും.
ആന്‍ഡമാനില്‍ വന്ന് പ്രാര്‍ത്ഥിക്കുവാനും പല കാര്യങ്ങളില്‍ ദൈവത്തിന്റെ ഇടപെടലുകള്‍ അനുഭവിക്കുവാനും എനിക്കിടയായി. എന്റെ ജീവിതത്തില്‍ ദൈവം തന്ന ഈ അവസരം തന്റെ രാജ്യത്തിനു വേണ്ടി പ്രയോജനപ്പെടുവാന്‍ ദൈവം തന്നഏറ്റവും വലിയ പദവിയായി ഞാന്‍ കരുതുന്നു. ദൈവം തന്ന ഈ ദൗത്യം വിശ്വസ്തതയോടെ ചെയ്തു തീര്‍ക്കുവാനുള്ള അഭിഷേകവും ദൈവീക ജ്ഞാനവും ദൈവീക സ്വഭാവവും ദൈവത്തിന്റെ പരിശുദ്ധാത്മാവിന്റെ ബലവും എല്ലാ അനുഗ്രഹങ്ങളും ഞാന്‍ അതിനു വേണ്ടി ചോദിക്കുകയാണ്. നിങ്ങളും തുടര്‍ന്ന് ആന്‍ഡമാന് വേണ്ടി പ്രാര്‍ത്ഥിക്കണമേ.
570-ഓളം ദ്വീപുകള്‍ ചേര്‍ന്നതാണ്ആന്‍ഡമാന്‍ നിക്കോബര്‍ ദ്വീപുകള്‍. ഇതില്‍ ഭൂരിഭാഗം ദ്വീപുകളും കല്ലുകളും കാടുകളും കൊണ്ട് നിറഞ്ഞതാണ്. മനുഷ്യവാസം ഇല്ലാത്തതാണ്. 39 ദ്വീപുകളില്‍ മാത്രമേ മനുഷ്യവാസം ഉള്ളൂ. ഏകദേശം ആറ് ലക്ഷം ജനം ഇവിടെ ഉണ്ട്. വ്യത്യസ്ത ഭാഷയിലുള്ള ജനം ഉണ്ട്. 6വര്‍ഗ്ഗക്കാര്‍ ഈ ദേശത്ത് താമസിക്കുന്നുണ്ട്. യേശുവിനെ അറിയാത്ത അനേകം ജനം ഇവിടെ ഉണ്ട്. ഒരു വലിയ വിനോദ സഞ്ചാര കേന്ദ്രമാണ് ആന്‍ഡമാന്‍. പല സംസ്‌ക്കാരങ്ങള്‍ കൂടി കലര്‍ന്നതാണ് ഇവിടെത്തെ ജനത്തിന്റെരീതി. എന്നാല്‍ ഈ ജനം വചനത്തിന്റെ സത്യത്തിലേക്ക് നടത്തപ്പെടുവാനും ക്രിസ്തുവാകുന്ന പാറയില്‍ ഉറപ്പിച്ച് യേശുവിന്റെ നാമം ഈ പട്ടണത്തിന്മേല്‍ ഉയര്‍ത്തുവാനും ഇടയായിത്തീരണം.
ഇതു വായിക്കുന്ന ഓരോരുത്തരും ആന്‍ഡമാനെ ഓര്‍ത്തു പ്രാര്‍ത്ഥിക്കുക. ഞങ്ങളെ ഓര്‍ത്തും പ്രാര്‍ത്ഥിക്കുക. ആന്‍ഡമാന്റെ മേല്‍ ഉണര്‍വ്വ് നടക്കുമ്പോള്‍ നിങ്ങള്‍ക്കും സന്തോഷിക്കുവാന്‍ കഴിയും. നിങ്ങളുടെ പ്രാര്‍ത്ഥന അതിനൊരു ഭാഗമാകട്ടെഎന്നു ഞാന്‍ ആശംസിക്കുന്നു. കര്‍ത്താവ് നിങ്ങളെ അനുഗ്രഹിക്കട്ടെ.
മൂന്നാം ദൈവാലയ പണിക്കായി യിസ്രയേല്‍ ഒരുങ്ങുന്നു
ലോകത്തിന്റെ അന്ത്യനാളുകളുടെ ആരംഭം കുറിച്ച് കൊണ്ട് യെഹൂദര്‍ 2000 വര്‍ഷങ്ങള്‍ക്ക് ശേഷം വീണ്ടും സ്വന്തം ദേശത്ത് ഒന്നിച്ചു കൂടുകയും,
ലോകത്ത് ആള്‍ബലം കൊണ്ട് പ്രബലരല്ലെങ്കിലും സാന്നിധ്യം കൊണ്ട് കരുത്തറിയിച്ച മതവിഭാഗമാണ് യഹൂദന്മാര്‍. ലോകജനതയുടെ ഒരു ശതമാനംപോലും വരാത്ത ഈ
മദ്രാസിലെ മോന്‍: തടവറയില്‍ നിന്നു സ്വതന്ത്രനായ ക്രിസ്തുവിന്റെ അടിമ
മധ്യനിരോധനം :16 വർഷത്തിനുശേഷം ദമ്പതികൾ ഒന്നിച്ചു
GOD’S PRESENCE IS THE ONLY PRESENCE THAT NEVER LEAVES : Mrs.Mary Mathews
Find us on Facebook
Ben Media Mission Copyright © 2016.
Developed by Inlux Intelligence 9447709005.